Börcs Község Önkormányzata

19/2010.

J e g y z ő k ö n y v

**Készült**:

Börcs Község Önkormányzat Képviselő-testületének 2010. november 22-én Börcs Önkormányzat nagytermében megtartott üléséről.

**Jelen vannak**:

Rácz Róbert polgármester

Nagy Ambrus alpolgármester

Furján Gergely képviselő

Inotai Zoltánné képviselő

Kovács István képviselő

Tengelics Szilárd képviselő

Vörös Katalin képviselő

Komjáti János körjegyző, tanácskozási joggal

Ivánkovits Zsoltné jkv.vez.

**Rácz Róbert** polgármester úr köszönti a megjelent Képviselő-testületi tagokat és a tisztelt jelenlévőket. Megállapítja, hogy Börcs Község Önkormányzatának Képviselő-testülete határozatképese, mivel 7 tagja jelen van. Így az ülést megnyitja.

A képviselő-testületi ülés nyilvános azon a község lakói közül 1 fő jelent meg.

**Rácz Róbert** polgármester úr javaslatot tesz az ülés napirendi pontjaira, ill. azok meghívóban rögzítettek szerinti tárgyalására.

Börcs Község önkormányzati Képviselő-testülete az ismertetést elfogadja, azzal egyetért, a napirendi pontok így a következőképpen alakulnak:

1. Az Önkormányzat és szervei 2010. évi költségvetéséről szóló 3/2010.(II.23.) rendelet módosítása

előadó: Komjáti János körjegyző

1. Tájékoztató Börcs község Önkormányzatának 2010. I-III. n.évi költségvetési gazdálkodásáról

előadó: Rácz Róbert polgármester

1. Javaslat Börcs község Önkormányzata Képviselő-testülete és szervei 2011. évi költségvetési koncepciójára

előadó: Rácz Róbert polgármester

1. A helyi védetté nyilvánítási és megszüntetési eljárásról szóló rendelettervezetre javaslat

előadó: Komjáti János körjegyző

1. Rendelet tervezete Börcs község közigazgatási területén található értékek védetté nyilvánításáról

előadó: Komjáti János körjegyző

1. Ellenőrzési stratégiai terv 2011-2014. évek Börcs község Önkormányzata költségvetési szervei részére

előadó: Komjáti János körjegyző

1. Egyéb aktuális ügyek

7/1. Győri Többcélú Kistérségi Társulás tanácsában helyettesítés

7/2. GYTKT társulási megállapodásának módosítása

7/3. Tájékoztatások

7/4. Bursa Hungarica Felsőoktatási Ösztöndíj pályázatra

beérkezett pályázatok elbírálása – zárt ülés

**N a p i r e n d t á r g y a l á s a**

***1.) Az Önkormányzat és szervei 2010. évi költségvetéséről szóló 3/2010.(II.23.) rendelet módosítása – írásban csatolva***

előadó: Komjáti János körjegyző

**Komjáti János** körjegyző úr: Az írásban előterjesztett rendelet tervezetben jelenik meg, hogy milyen változások történtek az I. félévben szeptember 30-i időszakban. Nem a saját forrást érintő, hanem a központi illetve a kistérségi pénzek vonatkozásában történtek változások. Javasolja a Képviselő-testületnek elfogadásra.

**Rácz Róbert** polgármester úr: Kéri tegyék meg hozzászólásaikat, kérdéseiket a Képviselő-testületi tagok.

**Kérdés**

**Kovács István** képviselő úr: A rábapatonai támogatás a buszmegállónál mit jelent?

**Válasz**

**Rácz Róbert** polgármester úr: Elméletileg visszatérülő pénzről van szó. Egy 90%-os pályázati támogatással megvalósuló beruházásról van szó. A rábapatonai önkormányzat kért segítséget, hogy egy számlát ki tudjon fizetni, és letudja hívni a támogatást. A rábapatonai önkormányzat már korábban is betett milliós nagyságrendet, mint gesztor a rendszerbe, de az ő lehetőségeik is végesek. A pénz visszajárna a pénzügyi elszámoláskor, de mivel a Regionális Fejlesztési Ügynökség megkérdőjelezte a közbeszerzést, s a döntő bizottság jogosnak ítélte, ezért 3 millió forint bírsággal sújtotta a konzorciumot. Ezt a 3 milliót a közbeszerzést lebonyolító átvállalja, de a Regionális Fejlesztési Ügynökség további 5%-os elvonással sújtotta a pályázókat, ami további 10,4 millió forint. Mai nap volt Ikrényben ezzel kapcsolatban egy megbeszélés, a megállapodás értelmében harmadolásra kerül sor, 1/3 terheli a vállalkozót aki elnyerte a pályázatot, 1/3 részt vállal a közbeszerzést lebonyolító, és a maradék 1/3-ot fizetik az érintett települések. Az egész abból adódott, hogy négy pályázó vitte el a csomagot, kettő adott be ajánlatot. Az egyik pályázó anyaga a rendelkezésre álló keretet másfél, kétmillióval meghaladta, míg a másik pályázó 30 millióval alacsonyabb árajánlatot tett. Viszont itt számítási hiba volt, mint utólag kiderült. A közbeszerzési tanácsadó szerint hiánypótlásra figyelemmel a tényt elfogadva ki lett hirdetve az eredmény, az alacsonyabb árajánlatot tevő javára. Mint később kiderült nem lett volna lehetőség hiánypótlásra, ennek a következménye előbbiekben vázolt helyzet. Az egyharmados teherviselést a polgármester kollégákkal bevállalták, más megoldás nem is igen van. Egy méltányos ajánlatnak tartja. Így az 1,2 millióból csak egy rész fog visszajönni. Nem kell feltétlen ennek örülni, de egy 90%-os projektnél ezek a terhek elviselhetőek mindenkinek. A bírság kiszabása, mint gesztorra Rábapatonára történt, de hát nem várható el, hogy ő fizesse ki mindenki helyett.

**Furján Gergely** képviselő úr: Mekkora volt a számolási különbség?

**Rácz Róbert** polgármester úr: Nem tudja pontosan megmondani.

**Rácz Róbert** polgármester mivel a 2010. évi költségvetési rendelet módosítására tett javaslattal kapcsolatban több kérdés nem hangzott el azt szavazásra felterjeszteti.

Börcs község önkormányzatának képviselő - testülete a témával kapcsolatban 7 igen, 0 tartózkodás, és 0 nem szavazattal az önkormányzat és szervei 2010. évi költségvetéséről szóló rendeletének módosításáról az alábbi rendeletet alkotta meg:

**Börcs község Önkormányzata képviselő-testületének**

**11/2010. (XI.23.)**

**r e n d e l e t e**

**az Önkormányzat és szervei 2010. évi költségvetéséről szóló**

**3/2010. (II.23.) rendeletének módosításáról**

*(A jegyzőkönyv II. számú melléklete)*

***2.) Tájékoztató Börcs község Önkormányzatának 2010. I-III. n.évi költségvetési gazdálkodásáról – írásban csatolva***

előadó: Rácz Róbert polgármester

**Rácz Róbert** polgármester úr: A Képviselő-testület törvényi kötelezettségének tesz eleget, amikor megvizsgálja az önkormányzat gazdálkodását. Az írásos előterjesztéshez az alábbiakat fűzi. Az önkormányzat a költségvetési rendeletében meghatározottak szerint gazdálkodott, gazdálkodik, probléma nem adódott, megfelelően takarékos gazdálkodásról tud beszámolni. A kiadás és bevétel között van %-os eltérés, de ez például adódott abból, hogy nem kellett az önkormányzat tulajdonát képező értékpapírokat értékesíteni, tartalékként működik.

**Komjáti János** körjegyző úr: Az írásos előterjesztést szóban nem kívánja kiegészíteni, hiszen az mindent tartalmaz és a megalapozó rendelet-módosítást is elfogadta a testület.

**Kérdés**

**Nagy Ambrus** képviselő úr: A gépjárműadónál nem fizetnek a polgárok vagy csökkent az állomány?

**Válasz**

**Rácz Róbert** polgármester úr: Alapvetően elmondható, hogy megjelent a késedelmes teljesítés, mindegyik adónemnél. A gazdasági válság megmutatkozik ebben is. Börcsön nem volt jellemző a hátralék, de most emelkedőben van. A 2010-es év ilyen problémákat is felvet, ha nem is nagy mértékű. Az emberek sorba rakják a csekkeket. Lakásépítési kölcsönöknél is ez a jellemző.

**Hozzászólások**

**Nagy Ambrus** alpolgármester úr: A behajtáson lehet hogy változtatni kell.

**Inotai Zoltánné** képviselő asszony: Az államtól az önkormányzati választásra kapott a falu 400.000,- Ft?

**Rácz Róbert** polgármester úr: Korábbi évek gyakorlata, hogy ami a napi életviteltől eltér pl. népszavazás, arra normatív támogatást ad az állam.

**Komjáti János** körjegyző úr: A féléves beszámolónál is volt ilyen tétel. A választások kiírása után a választópolgárok, szavazókörök számának arányában normatív támogatást kap az önkormányzat, amiből gazdálkodnia kell. Minimális összeggel kellett kiegészíteni.

**Rácz Róbert** polgármester úr: További kérdés, hozzászólás hiányában szavazásra bocsátja az I-III.n.éves beszámolóval kapcsolatos anyagot.

Börcs község önkormányzatának képviselő - testülete a témával kapcsolatban 7 igen, 0 tartózkodás, és 0 nem szavazattal az alábbi határozatát hozta meg:

***57/2010.(XI.22.) képviselő - testületi határozat:***

**Börcs község önkormányzatának képviselő - testülete Börcs község önkormányzat és szerveinek 2010. évi költségvetésének I-III. negyedéves gazdálkodásáról szóló pénzügyi tájékoztatót jóváhagyólag tudomásul vette. Megállapította, hogy a teljesítés arányos, tervszerű gazdálkodás folyik (A jegyzőkönyv III. számú melléklete)**

**Felelős: Rácz Róbert polgármester**

**Határidő: azonnal**

***3.) Javaslat Börcs község Önkormányzata Képviselő-testülete és szervei 2011. évi költségvetési koncepciójára – írásban csatolva***

előadó: Rácz Róbert polgármester

**Rácz Róbert** polgármester úr: Az írásban is előterjesztett (jegyzőkönyv IV. számú melléklete) koncepciót az alábbiakkal egészíti ki. Ebben az időszakban, főleg a kisebb önkormányzatok életében annyira kevés információ áll rendelkezésre, hogy érdemi dologról nem lehet beszélni, inkább csak körvonalakról. De ez mindenképp szükséges, hogy a törvényi előírásoknak az önkormányzat megfeleljen. Az biztos, hogy az önkormányzatok támogatása nem fog emelkedni, ez már 3-4 éve így zajlik, tartósan kell berendezkedni arra, hogy kiadásait, fejlesztéseit minden önkormányzat ehhez igazítsa. Jelentős változás várható a közcélú foglalkoztatás területén. Biztos, hogy a jelenlegi rendszer pazarló, és minimális hatékonysággal működött az út a munkához program. De igen is van értékteremtő ereje is, csak a korlátokat kell megszabni, a lehetőségeket hozzáigazítani. A gazdasági szféra felé, az elsődleges munkaerőpiacra terelés lesz a cél a tervek szerint, nagyobb támogatás kapnának. 2011-ben nagyobb energiát kell fektetni a helyi kintlévőségek behajtására, ez kötelezettség a rendesen fizetőkre tekintettel is. Nehezen tervezhető a gépjárműadó is a gépmozgások miatt. A koncepcióból a játszótér bővítése, felújítása kimaradt. Át kell gondolni a sírhelymegváltás, foglalás, ravatalozó használatra vonatkozó szabályozást is. A jelenlegi díjak nem életszerűek, tavasszal újra kell gondolni. A kommunális adót is át kell beszélni, bevételkényszere van az önkormányzatnak, ebből nem gazdagszik meg, de minden egyes forintot meg kell nézni. A cél természetesen nem a helyi lakosok ellehetetlenítése. Sok minden szempontot mérlegre kell majd tenni. Kéri a hozzászólásokat, kérdéseket.

Kérdés

Inotai Zoltánné képvisel asszony: A civilházzal kapcsolatban mikor érdemes működésről, fenntartási költségekről, személyi feltételekről beszélni?

**Válasz**

**Rácz Róbert** polgármester úr: A pályázat szerves része a működtetés, komoly feltételeknek kell megfelelni. Önálló napirendként kell ezt a tavasz folyamán tárgyalni. Az IKSZT tervezési szerződése aláírásra került, a tetőteret le kell venni belőle. Közbeszerzési érték alatt van a beruházás, de itt is van lépcső három ajánlatot legalább kérni kell, bízik benne, hogy március körül végigtudja vinni az önkormányzat. Komoly üzemeltetési és személyi feltételrendszernek kell megfelelni, programokkal van telítve amit az önkormányzat elfogadva pályázott.

Hozzászólások

Komjáti János körjegyző úr: A Polgármester úr által elmondottakat csak megerősíteni tudja. A lényege a koncepciónak, hogy fogalmazódjon meg mint kíván a következő évben tenni az önkormányzat, intézményhálózat működtetése, pályázatokon való részvétel, a már elnyert pályázathoz önrész biztosítása. A bevételek mellett ezek lennének a sarkalatos pontok. A rendelkezésre álló adatok alapján készült a koncepció azt elfogadásra javasolja.

**Inotai Zoltánné** képviselő asszony: A Szabadság utca 1. szám alatti ingatlan hasznosítása céljából javasolja az ingatlant meghirdetni. Több funkcióra is alkalmas. Ha nem tudnak róla nem is keresik. Női munkahelyteremtés lenne a legideálisabb. A családi napközi ami korábban ötletként és igényként is megjelent teljesen deficites lenne, 12 gyerek mellé 4 főt kellene foglalkoztatni.

**Rácz Róbert** polgármester úr: A maga részéről nem zárja ki ennek lehetőségét, egyetért a hirdetéssel. Van egy asztalosiparos aki ha egy nagyobb munkát megnyer raktározásra kivenné. Az intézmények fenntartása nem kifizetődő dolog, a normatívát minden esetben ki kell toldani.

**Furján Gergely** képviselő úr 19 óra 05 perckor elköszön és az üléstermet elhagyja. A testület határozatképes marad

**Nagy Ambrus** alpolgármester úr: Egyetért a hirdetéssel, nem lát arra esély, hogy az önkormányzat előtt álló beruházás előtt nagyobb összeget tud az önkormányzat bármibe is fektetni.

**Tengelics Szilárd** képviselő úr: A Rábca hídhoz vezető út jogi helyzetének rendezéséről érdeklődik.

**Rácz Róbert** polgármester úr: Hosszú ideje kínlódik ezzel, osztatlan közös tulajdonú réten megy keresztül az út. A probléma, hogy nincs aki adatot adna földmérőnek, így nem jut kiindulási ponthoz. Félnek a magyar állam tulajdonának értékesítésétől. Erdőként és agyaggödörként jegyzett részről van szó, amit oda kellene adni, magyarán rendezetlen a tulajdoni hányad, ahol az út megy.

**Inotai Zoltánné** képviselő asszony: Az út felújítása ennek függvénye

**Rácz Róbert** polgármester úr: Nem, az aszfaltozás több tíz millió, amire nincs lehetőség, a mai gyakorlattal karbantartható. Néha mart aszfalt kerül rá, Szammer Tibi profilozza gröderrel. Nagyobb probléma a rábapatonai út. Az iparűzési adót, az ipari tevékenységet végzők odafizették, amíg volt ipari tevékenység, most meg hallani sem akarnak róla, aki használja az fizesse a rendbetételét.

**Inotai Zoltánné** képviselő asszony: A helyi vállalkozót, aki ott lakik meg kell keresni, a nagygépek okozzák a problémát.

**Rácz Róbert** polgármester úr: Nem csak a Huszár László és munkagépei használják az utat, de ez a lehetőség is szóba került. A börcsi önkormányzat áldozna rá munkát, ha Rábapatona és Ikrény is bevonható lenne a munkába, bízik benne, hogy tavasszal ki lehet hozni belőle valamit.

**Nagy Ambrus** alpolgármester úr: Közúttá kellene nyilvánítani

**Rácz Róbert** polgármester úr: A Magyar Állam ugyanúgy ódzkodik tőle, ahogy a börcsi önkormányzat. Ma nem ez a tendencia a Magyar Állam részéről.

**Tengelics Szilárd** képviselő úr: Saját gyerekként kezeli az ügyet, mivel választási programjában is bent volt, tisztázni kell a jogi részét, a hídon túli részt is kezelni kell, hisz részben felesleges munka az egyoldalú javítgatás. Tavaszra javasolja kezdeményezzen az önkormányzat párbeszédet a többi önkormányzattal, vállalkozókkal. Meg kell vitatni, hogy rövid ill. hosszútávon mit lehet kezdeni vele. Rövidtávon érdemes lenne körbejárni a zúzott betontörmelékkel történő betöltés. Hosszútávon egy olyan szintű út kialakítása, ami időszakosan használható, ha nem is egy négysávos útként. Igen is járnak traktorok ez a tapasztalat, sok vállalkozó is jár arra, kenyeres tejes, asztalos stb.. Nem érti miért zárkózik el Rábapatona, az együttműködést ki kellene harcolni.

**Rácz Róbert** polgármester úr: Minimum háromsarkosban kell gondolkodni, gondol Ikrényre, Börcsre, Rábapatonára. Hogy az adott térségben vállalkozók hogy vonhatók be, erről kell beszélni. Rövid távú megoldásra műszaki vázlatot össze lehet hozni, de hosszabb távra az ország gazdasági helyzetének kell jelentősen változni. A decemberi együttes ülésen célszerű lesz álláspontot kialakítani.

Több kérdés, hozzászólás nem lévén

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi határozatát hozta meg:

***58/2010.(XI.22.) képviselő - testületi határozat:***

**Börcs község önkormányzatának – képviselő - testülete Börcs község önkormányzat és szerveinek 2011. évi költségvetési koncepcióját az előterjesztés szerinti tartalommal elfogadta.**

**Felelős: Rácz Róbert polgármester**

**Határidő: azonnal**

***4.) A helyi védetté nyilvánítási és megszüntetési eljárásról szóló rendelettervezetre javaslat - írásban csatolva***

előadó: Komjáti János körjegyző

**Rácz Róbert** polgármester úr tisztelettel köszönti Szekendy Béla volt alpolgármester urat. A most előterjesztésre kerülő anyag az ő javaslata alapján született meg. (Jegyzőkönyv V. számú melléklete) Két rendelet tervezet fog tárgyalni az önkormányzat, jelen napirendi pontban a szabályozásról döntene a testület, a másik tárgyalandó napirendi pontban pedig konkrétan megfogalmazásra kerülnének a védelemre javasolt értékei a községnek.

**Rácz Róbert** polgármester úr a rendelettervezettel kapcsolatban várja, kéri a véleményeket, hozzászólásokat.

Kérdés, hozzászólás nem hangzott el

Kérdés, hozzászólás nem lévén polgármester kérésére

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi rendeletet alkotta meg:

**Börcs község Önkormányzata képviselő-testületének**

**12/2010. (XI.23.)**

**r e n d e l e t e**

**a helyi védetté nyilvánítási és megszüntetési eljárásról**

*(A jegyzőkönyv VI. számú melléklete)*

***5.) Rendelet tervezete Börcs község közigazgatási területén található értékek védetté nyilvánításáról – írásban csatolva***

előadó: Komjáti János körjegyző

**Rácz Róbert** polgármester úr: Az előző napirendi pontnál már érintette, hogy ez a napirend a korábban elfogadott rendelet konkretizálását jelenti. Javasolja, hogy a Körjegyző úr által elkészített, előterjesztésben megfogalmazott, Szekendy Béla volt alpolgármester úr által javasolt védetté nyilvánítani kívánt értékeket az önkormányzat bocsássa vitára. Egy-két dolgot pontosítani is kellene benne például a síremlékeket, melyekről lenne szó.

Kérdés nem hangzott el

**Hozzászólások:**

**Szekendy Béla** volt alpolgármester úr, meghívott vendég az előterjesztés kigondolója: Elkészített egy listát, ami bármikor bővíthető kell hogy legyen. Már az elmúlt időszakban magának is eszébe jutott újabb tétel a Keréktói utcában a játszótéren található kettős kereszt. Célszerű lenne a paraszt barokk homlokzatú házak védelme is, sajnos kevés van belőlük. Az 1921-es restaurált tűzoltózászlóra is vigyázni kellene. Az előterjesztés a szándéknak megfelelően készült el.

**Nagy Ambrus** alpolgármester úr: A védendő tárgy tulajdonosa kötelezése hogy történne, hogy a tulajdonjog nem tisztázható

**Rácz Róbert** polgármester úr: Azoknál a tételeknél ahol nem azonosítható be a tulajdonos kiléte az önkormányzatnak kell akár civil segítséggel, akár anélkül, a műszaki állapotnak megfelelő tevékenységet elvégezni.

Több kérdés, hozzászólás nem hangzott el, így polgármester kérésére

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi határozatát hozta meg:

***59/2010.(XI.22.) képviselő - testületi határozat:***

**Börcs község önkormányzatának – képviselő - testülete a jegyzőkönyv VII. számú mellékleteként csatolt rendelet-tervezettel kapcsolatban - a Börcs Község közigazgatási területén található értékeke védetté nyilvánításáról - megbízza a Polgármester urat, hogy bocsássa a tervezetet társadalmi vitára, hogy a választópolgárok megalkotás előtt azt véleményezhessék, kiegészíthessék pontosíthassák.**

**Felelős: Rácz Róbert polgármester**

**Határidő: 2011. január 31.**

***6.) Ellenőrzési stratégiai terv 2011-2014. évek Börcs község Önkormányzata költségvetési szervei részére – írásban csatolva***

előadó: Komjáti János körjegyző

**Komjáti János** körjegyző úr: November 15-ig a Képviselő-testületnek előterjesztésre került a 2011. évi belső ellenőrzési ütemterv, akkor elhangzott, hogy középtávú koncepciót is kell készíteni. Mivel az önkormányzat belsőellenőrzését a Győri Többcélú Kistérségi Társuláson belül látja el, ezért az ő döntésüket meg kellett várni. Azóta elkészült a ciklusra vonatkozó terve a GYTKT-nek, ezt mos helyben is meg kell fogalmazni. Semmi olyan kötelezettséget nem ró az önkormányzatra aminek elfogadása elfogadhatatlan terhet róna rá, ezért az írásos előterjesztés szerint javasolja elfogadásra.

Rácz Róbert polgármester úr: Kéri, hogy az előterjesztéssel kapcsolatban a tisztelt Képviselők tegyék meg észrevételeiket.

Kérdés, hozzászólás nem hangzott el, így polgármester kérésére

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi határozatát hozta meg:

***60/2010.(XI.22.) képviselő - testületi határozat:***

**Börcs község önkormányzatának – képviselő - testülete a jegyzőkönyv VIII. számú mellékleteként csatolt belső ellenőrzési stratégiai tervet a 2011-2014 közötti időszakra e l f o g a d j a**

**Felelős: Rácz Róbert polgármester**

**Határidő: azonnal.**

Szekendy Béla elköszön és az üléstermet 19 óra 46 perckor elhagyja.

7.) Egyéb aktuális ügyek

***7/1. Győri Többcélő Kistérségi Társulás tanácsában helyettesítés***

előadó: Komjáti János körjegyző

**Komjáti János** körjegyző úr: GYTKT területfejlesztési illetve kistérségi tanácsként jár el, a településeket a polgármesterek képviselik. Akadályoztatásuk esetére helyettesítőt kell az testületnek választani. Területfejlesztési tanácsban csak polgármester helyettesítheti a polgármestert, míg kistérségi esetben a jegyző/körjegyző látja el a helyettesítést. Abda község Rácz Róbertet bízta meg Szabó Zsolt polgármester akadályoztatása esetén. Javasolja, hogy Börcs községet pedig Rácz Róbert akadályoztatásakor Szabó Zsolt képviselhesse területfejlesztési ügyekben.

**Rácz Róbert** polgármester úr: A vonatkozó jogszabály azt tűzte ki, hogy területfejlesztési tanácsként is működjenek a többcélú kistérségi társulások, s ha van más cél is, mint például a GYTKT-nál a könyvtár, belsőellenőrzés, ekkor kistérségi tanácsként működik. Javasolja, hogy ezekben az esetekben, erre a ciklusra vonatkozóan Komjáti János körjegyző képviselje a települést.

Kérdés, hozzászólás nem hangzott el, így polgármester kérésére

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi határozatát hozta meg:

***61/2010.(XI.22.) képviselő - testületi határozat:***

**Börcs község önkormányzatának – képviselő – testülete dönt, hogy a Győri Többcélú Kistérségi Társulási Tanácsban, amennyiben területfejlesztési tanácsként jár el Rácz Róbert polgármester urat akadályoztatása esetén, Szabó Zsolt Abda község polgármestere, míg ha kistérségi tanácsként jár el Komjáti János körjegyző úr helyettesíti 2010-2014-es ciklusban.**

**Felelős: Rácz Róbert polgármester**

**Határidő: azonnal**

***7/2. GYTKT Társulási megállapodásának módosítása***

Előadó: Rácz Róbert polgármester

**Rácz Róbert** polgármester úr: A Társulási megállapodás két okból vált szükségessé. Egyrészt a Győr-Moson-Sopron Megyei Önkormányzat eddig a fenntartásában lévő Gyógypedagógiai Szolgáltató Központon keresztül biztosította több település logopédiai ellátását. Viszont a Megyei önkormányzat 2010/2011-es tanévtől nem tudja vállalni a logopédiai feladatot, így az erre vonatkozó rész kikerül a Társulási megállapodásból. Másrészt a Társulási megállapodás módosítása értelmében a Társulás Munkaszervezete egy fő pénzügyi és gazdasági ügyintéző helyett 2 főre módosult, mert a jelenlegi pénzügyi és gazdasági ügyintéző továbbra is GYES-en marad. Ezért a pénzügyi-gazdasági ügyintézői feladatokra, a megüresedett álláshely betöltésére egy főt alkalmaz a kistérség. A gazdasági vezetői pozíciót ezentúl Bata Eszter tölti be. A Polgármester úr javasolja az előterjesztés szerint elfogadni a GYTKT Társulás Megállapodásának módosítását.

Kérdés, hozzászólás nem lévén Rácz Róbert polgármester kérésére

Börcs község önkormányzatának képviselő - testülete a témával kapcsolatban 6 igen, 0 tartózkodás, és 0 nem szavazattal az alábbi határozatát hozta meg:

***62/2010.(XI.22.) képviselő - testületi határozat:***

**Börcs község önkormányzatának – képviselő - testülete megismerte a Győri Többcélú Kistérségi Társulás Társulási Megállapodás módosításának javaslatait a logopédia ellátás Társulási Megállapodásból kikerüléséről, illetve az egy fő pénzügyi és gazdasági ügyintéző helyett 2 főre módosításáról, és azt jóváhagyja.**

**Felelős: Rácz Róbert polgármester**

**Határidő: azonnal**

***7/3. Tájékoztatások***

előadó: Rácz Róbert polgármester

**Rácz Róbert** polgármester úr:

- A körjegyzőség három településének testületei 2010. december 13-án tartanák **utolsó együttes ülésüket**, ami egy testületi focival zárulna Ikrényben.

- 2010. december 19-re szervezi az önkormányzat **a falukarácsonyt** 15 órás kezdettel műsor, közös fadíszítés, 16 órától az immár hagyományos Győri Pedagógus Énekkar koncertje a római katolikus templomban, majd a 65 éven felüliek ajándékának becsomagolása, s végül egy közös ünnepi vacsora az erdei iskolában.

- 2011. január 23-ra Bella Csaba **a Madách Színházba az Operaház** **fantomjá**ra szervez utat. A Szociális Bizottsági ülésen felmerült, hogy a szokásos év végi toll, határidőnapló helyett a színházjegy legyen a képviselő-testületi tagok, illetve a szociális bizottság két külsős tagjának az év „ajándéka”. A maga részéről a felvetést támogatja, kéri rövid határidőn belül a visszajelzéseket.

**Rácz Róbert** polgármester úr a napirend tárgyalása után zárt ülést rendel el.

Rácz Róbert polgármester mivel több kérdés, hozzászólás, javaslat egyéb napirendi pontra nem volt, megköszönte a részvételt és az aktív munkát, majd a képviselőtestületi ülést 20.30 órakor berekesztette.

K. m. f.

................................................... ...................................... Rácz Róbert polgármester Komjáti János körjegyző